  Наталья Тетерина Удмуртилэн кунлык басьтон нуналэз азьын Ижкарысь шор площадьын элькунлэсь Данъян пулзэ выльдо. Отчы пыртоно выль нимъёсын но коллективъёсын лыдметэз улосвыл тӧро Александр Бречалов 19-тӥ коньывуонэ юнматӥз. Данъян пул вылысь Сьӧлта ёросысь Узя (Узи) черкогуртысь «Звезда» гурт возёслэн кивалтӥсезлэсь Владимир Блиновлэсь но туспуктэмзэ адӟыны луоз.    Вуоно арын южтолэзе «Звезда» возёслы 15 ар тырмоз, сомында ик соин кивалтэ Владимир Блинов. Та дыре гурт кооперативын ужась 22 ӧнерчиос пудо вордонэн, ю тысь но етӥн будэтонэн выро. Ужасьёс тырмо, одӥг пудо першал гинэ кулэ вал, шуиз иворъёсъя «Удмуртия» агентстволы Владимир Блинов. Коллективазы егитъёс но вань. Котькуд ужасьлы юрттэт сётӥське. Сётӥськом одно ик зерно 10 процент производстволэсь. Но туэ уксёен кариськомы. Сётӥм туэ вить манетэн, азьвыл — куинь манетэн, солэсь азьвыл чик дунтэк сётӥськомы вал Владимир БлиновВладимир Блиновлэн сюлмаськонъёсыз тырмо. Кылсярысь, выль фермазэс умойтэмгес пуктӥллям: кыед утялтонэз шонертэм лэсьтэмын. Кайта сое тупатоно, шуэ Владимир Блинов. Со сяна, али пудоез толйытон сярысь малпасько. «Звездалэн» кивалтӥсез верамъя, пудо сиён басьтыны кулэлыксы ӧвӧл, асьсэ дасямез но тырмоз. Нош тужгес сюлэмшугъяськытӥсез — со скалъёслэсь лыдзэс будэтон. «Поголовье, скалъёсты будэтоно вал. Тани ум быгатӥське, то висё, то мар — сдать кариськом. Только скалъёсты кыскыны кулэ — то веразы мар ке луэ, то мар. Вот сыӵе шуг-секытъёс», — шуиз Владимир Блинов. Озьы ке но, «Звездаын» ужпӧрзы оглом умой мынэ. Возёслэн гидъёсыз Узя черкогуртын но Лыстем гуртын интыяськемын. Скалъёссылэн огъя лыдзы 460 йыр луэ. Кылем арын одӥг скаллэсь 6 640 килограмм йӧл кыскизы, нош туэ 7 200 килограмм луоз шуыса возьмало. Йӧлзэс Удмуртиысь йӧллэсь сиён-юон поттӥсь заводъёсы вузало. Таяз арын котькулэсь трос ю тысь утялтӥзы — одӥг гектарысь 20 центнер усиз, оглом 3 600 тонна люкаськиз, 2016-тӥ арын ӵошатыса, 1 сюрс тонналы уногес. Со кидыслы, пудоез сюдыны, ужасьёслы юрттэт сётыны но калыклы вузыны тырмоз. Кооперативлэн кивалтӥсез верамъя, ю тысь басьтӥсьёс солэсь умой пызь пӧрме шуыса пусъё. Тодэ вайытом, Удмуртиысь экономикаез, тодосэз, дышетонэз, тазалык утёнэз, лулчеберетэз азинтонын но эрикрадэз юнматонын трос но азинлыко ужамзы понна элькунлэн Данъян пул вылаз 50 адямилэсь туспуктэмъёссэс но нимъёссэс, озьы ик 13 коллективъёслэсь нимъёссэс пуктозы. Соос пӧлын — Ува ёросысь Бызыра (Узей-Тукля) гуртысь лыдӟетъюртлэн кивалтӥсез Елена Бекчурина. Тегъёс: Удмуртия гуртвозёс пудовордон Сьӧлта  